Torolf Rein

Torolf Rein (født 1934) er en norsk admiral som tjenestegjorde i Forsvaret fra 1953 til 1994, fra 1989 som forsvarssjef. 

 Liv og virke 

Rein tok Sjøkrigsskolen i 1958 og gikk U.S. Naval Postgraduate School fra 1961 til 1963. Han har hatt sjøtjeneste på; landgangsfartøy,  jager, fregatt og MTB, hvor han også har vært skipssjef og skvadronsjef. Rein var skipssjef på fregattene KNM «Narvik» og KNM «Stavanger», og senere divisjonssjef for fregattvåpenet om bord i KNM «Oslo». Fra 1963 til 1967 hadde han stabstjeneste ved Sjøforsvarets forsyningskommando, og etter årene med sjøtjeneste var han ved Forsvarskommando Nord-Norge fra 1977 til 1980. Deretter arbeidet Torolf Rein i tre år i Sjøforsvarsstaben før han ble kommandør i 1983.

I 1983 ble han utnevnt til kontreadmiral og kommandør (KOMSJØNORD) for sjøstridskreftene i Nord-Norge. I årene 1987-1989 var han viseadmiral og øverstkommanderende for Forsvarskommando Nord-Norge. Han var forsvarssjef fra 5. september 1989 til 31. oktober 1994, og ble til den stillingen utnevnt til admiral.

 Utmerkelser 
I kraft av stillingen som  forsvarssjef ble Rein i 1989 utnevnt til kommandør med stjerne av St. Olavs Orden.

Rein er også innehaver av Forsvarsmedaljen med laurbærgren, Forsvarsmedaljen med tre stjerner, Vernedyktighetsmedaljen med tre stjerner, Norske Reserveoffiserers Forbunds hederstegn, Det frivillige Skyttervesens hederstegn og flere utenlandske dekorasjoner.«Forsvarssjef admiral Torolf Rein holder avskjedsforedrag», Scanpix, besøkt 15. april 2013.

 Referanser 

 Kilder 
 Hvem Hva Hvor 1990 ISBN 82-516-1267-5

 Eksterne lenker 



Kategori:Norske admiraler
Kategori:Kommandører med stjerne av St. Olavs Orden
Kategori:Forsvarsmedaljen med laurbærgren
Kategori:Forsvarsmedaljen
Kategori:Fagansvarlige i Store norske leksikon
Kategori:Personer fra Fusa kommune
Kategori:Norges forsvarssjefer
Kategori:Artikler i sjøfart-prosjektet